Timex Sinclair

Timex Sinclair buvo bendra Sinclair Research ir Timex Corporation įmonė, skirta įeiti į greitai augusią JAV asmeninių kompiuterių rinką XX amžiaus devinto dešimtmečio pradžioje. Sinclair kompanija partnerį pasirinko natūraliai: Timex jau buvo pagrindinis Sinclair ZX81 ir ZX Spectrum kompiuterių gamintojas jos gamykloje Škotijoje, Dandi mieste.

Kompiuterių, skirtų eksportui į JAV, konstravimu ir gamyba užsiėmė Timex padalinys Portugalijoje. Jis taip pat pardavinėjo Timex Sinclair modelius Portugalijoje ir Lenkijoje, naudodamas Timex Computer prekinį ženklą.

Produktai 
Timex Sinclair išleido keturis kompiuterių modelius, visi jie buvo paremti Sinclair Research egzistuojančiais analogais. Chronologine tvarka buvo išleisti šie modeliai:

 TS1000 – modifikuotas ZX81 variantas, turintis 2 KB operatyviosios atminties.
 TS1500 – TS 1000 variantas, turintis 16 KB operatyviosios atminties ir ZX Spectrum tipo korpusą ir klaviatūrą.

 TS2068 – ZX Spectrum paremtas kompiuteris su įvairiais aparatiniais ir programiniais patobulinimais. Vizualiai matomas skirtumas buvo kartridžų sąsaja, su kuria buvo siekiama konkuruoti kompiuterinių žaidimų konsolių rinkoje. Dėl pakeitimų TS2068 turėjo prastą programinį suderinamumą su originaliu ZX Spectrum kompiuteriu. Europoje parduodamas TC2068 analogas suderinamumą pagerino.
 TC2048 – ZX Spectrum paremtas kompiuteris su TS 2068 tipo klaviatūra. JAV nebuvo parduodamas.

Pirmą modelį Timex Sinclair išleido į rinką 1982 metų liepą ir jis kainavo mažiau nei 100 JAV dolerių. Nepaisant problemų ankstyvosiose kompiuterio versijose, buvo parduota pusė milijono vienetų per pirmus 6 mėnesius.

Bendrai Timex Sinclair kompiuteriai nebuvo labai sėkmingi komerciniu požiūriu kaip jų Sinclair Research variantai, pavyzdžiui, ZX Spectrum buvo geriausiai parduodamas kompiuteris savo laiku Britanijoje, tuo tarpu TS2068 buvo gana nesėkmingai parduodamas JAV rinkoje.

Timex Corporation pasitraukė iš JAV asmeninių kompiuterių rinkos 1984 metų vasarį, tačiau Timex of Portugal pratęsė jų vystymą ir gamybą dar dešimt metų po pasitraukimo iš JAV rinkos. Kompiuteriai buvo parduodami Portugalijoje ir Lenkijoje.

TC3256 turėjo būti trečios kartos Timex Computer Technology modelis, bet jis išnyko Timex of Portugal uždarius savo gamybos liniją.

Timex of Portugal taip pat gamino Z80 procesoriumi paremtus ir su CP/M operacine sistema suderinamus Timex FDD ir FDD 3000 kompiuterius. Jie daugiausiai žinomi kaip standžiojo diskelio valdikliai, bet iš tiesų jie buvo kompiuteriai be grafinės aparatinės įrangos. FDD ir FDD 3000 galėjo būti naudojami trim būdais:

 kaip diskelių valdiklis TC2048/2068 arba ZX Spectrum kompiuteriams, valdomas TOS (Timex Operating System) operacinės sistemos.
 kaip CP/M sistema, naudojant TC2048/2068 kompiuterius ir Timex Terminal Emulator konsolę.
 kaip CP/M sistema, naudojant Timex Terminal 3000 terminalinės klaviatūros konsolę.

Išoriniai įrenginiai 
Timex Sinclair gamino šiuos išorinius įrenginius savo kompiuterių modeliams:

 TS1016 – Timex 16KB operatyviosios atminties praplėtimo modulis, skirtas TS1000 kompiuteriui. Gali būti naudojamas ir TS1500 kompiuteriuose.
 TS1050 – ne įrenginys, bet dėklas TS1000 kompiuteriui, kasetėms ir įrenginiams.
 TS1510 – kartridžų skaitytuvas TS1500 kompiuteriui. Gali būti naudojamas TS1000 kompiuteriuose, turinčiuose 16KB operatyviosios atminties praplėtimo modulį.
 TS2020 – magnetofonas.
 TS2040 – terminis spausdintuvas.
 TS2050 – ryšio modemas.
 TS2060 – praplėtimo sąsajos įrenginys (niekada neišleistas).
 TS2065 – Timex ZX Microdrive duomenų saugojimo įrenginio analogas (niekada neišleistas).
 TS2080 – nuoseklusis 80 stulpelių adatinis spausdintuvas (niekada neišleistas).
 TS2090 – vairalazdė, skirta pajungti į TS2068 vidines sąsajas.

Timex Computer (TMX Portugal) gamino šiuos įrenginius:

 TS1040 – kintamos įtampos maitinimo šaltinis (spausdintuvui, magnetofonui (TS2020), TS1000, TC2048/TC2068 kompiuteriams).
 TC2010 – skaitmeninis magnetofonas.
 TC2080 – nuoseklusis 80 stulpelių adatinis spausdintuvas.
 Timex FDD – „nepilnas“ kompiuteris, kuris gali būti naudojamas kaip diskelių valdiklis.
 Timex FDD3000 – atnaujintas Timex FDD variantas.
 Timex Terminal 3000 – „nepilnas“ kompiuteris, naudojamas kaip CP/M terminalas kartu su FDD3000.
 Timex RS232 – nuoseklioji RS232 sąsaja.
 Sound/Joystick Unit – garso stiprintuvas ir vairalazdės sąsaja.

Portugalijos Timex padalinys taip pat pardavinėjo TS2040, kuriuos vėliau pervadino į Timex Printer 2040.

Norėdama eksportuoti į Lenkiją, Timex of Portugal turėjo būti apmokama prekėmis. Kompanija pasirinko Neptun 156 12" žalius vienspalvius monitorius, gamintus Lenkijos Unimor gamykloje.

Programinė įranga 

Timex of Portugal vystė ir pardavinėjo šią programinę įrangą:

 TOS – operacinė sistema FDD/FDD3000 sistemoms, žinoma kaip Timex Operating System.
 CP/M operacinė sistema FDD3000 kompiuteriams.
 Basic 64 – BASIC interpretatoriaus praplėtimai papildomiems video režimams.
 Timeword – teksto redagavimo programa, išleista kartridžo laikmenoje, kurios dokumentus buvo galima išsaugoti diskeliuose ar įrašant į kasetę.

Techninės įrangos gamintojai
JAV įmonės